# Lesninger Den hellige Josef (1. mai)

## **Lesning 1 Mos 1,26–2,3**

*Fyll jorden og legg den under dere!*

Gud sa: «La oss skape mennesker i vårt bilde, så de ligner oss! De skal råde over fiskene i havet og fuglene under himmelen, over feet og alle villdyrene og alt krypet som det kryr av på jorden.»

Og Gud skapte mennesket i sitt bilde, i Guds bilde skapte han det, som mann og kvinne skapte han dem.

Gud velsignet dem og sa til dem: «Vær fruktbare og bli mange, fyll jorden og legg den under dere! Dere skal råde over fiskene i havet og fuglene under himmelen og alle dyr som det kryr av på jorden!»

Og Gud sa: «Se, jeg gir dere alle planter som setter frø, så mange som det finnes over hele jorden, og alle trær med frukt som setter frø. De skal være til føde for dere. Og til alle dyr på jorden og alle fugler under himmelen og alt som kryper på jorden, alt som har livsånde i seg, gir jeg alle grønne planter til føde.»

Og slik ble det. Gud så på alt det han hadde gjort, og se, det var overmåte godt. Og det ble kveld, og det ble morgen, sjette dag.

Slik ble himmelen og jorden fullført med hele sin hær. Den syvende dagen hadde Gud fullført hele sitt verk. Så hvilte Gud etter det verk han hadde utført da han skapte.

## **Responsoriesalme Sal 90,2. 3–4. 12–13. 14 og 16**

**Omkved:** Herre, styrk våre henders gjerning.

Før fjellene ble til, før jorden og jorderiket ble født,
fra evighet til evighet er du.

Du byder mennesket vende tilbake til støv og sier:
«Vend tilbake, menneskebarn.»
For tusen år er i dine øyne som en dag,
som dagen i går og som en nattevakt.

Lær oss å telle våre dager
for å vinne hjertets visdom.
Herre, kom, hvor lenge vil du drøye.
Ha medynk med ditt folk.

Mett oss med din miskunn ved daggry,
og vi skal juble alle våre dager.
La dine tjenere se din gjerning,
din herlighet stråle over våre barn.

## **Halleluja Sal 68,20**

Halleluja.

Velsignet være Herren fra dag til dag;
han har omsorg for oss, vår frelses Gud.

Halleluja.

## **Evangelium Matt 13,54–58**

*Det er da sønnen til tømmermannen?*

På den tid kom Jesus til sin hjembygd og underviste folk i synagogen der, slik at de undret seg stort og sa: «Tro hvor han har denne visdommen fra, og denne undergjørende kraften? Det er da sønnen til tømmermannen? Og heter kanskje ikke hans mor Maria og hans brødre Jakob og Josef og Simon og Judas? Og søstrene hans, bor de ikke her blant oss alle sammen? Hvor kan han da ha alt dette fra?» Og de festet ingen lit til ham.

Jesus sa da til dem: «Bare i sitt hjem og i sin hjembygd blir en profet ringeaktet slik.»

Og på grunn av deres vantro var det ikke mange under han gjorde der.

## **Forbønner**

Kjære kristne! Den hellige Josef bærer selv tittelen «arbeider». La oss be for arbeiderne og for de arbeidssøkende:

Om at de i Kirken må finne et fellesskap
som viser dem respekt, støtte og solidaritet. ***Vi ber deg…***

For samfunnets myndigheter, at de må respektere og støtte alle mennesker som krever et meningsfylt og trygt arbeid, betalt med en rettferdig lønn. ***Vi ber deg…***

For dem som lider fordi de mangler arbeid, fordi lønnen er for dårlig til eget og familiens vel, eller fordi det medfører urimelig skade eller fare. ***Vi ber deg…***

For alle oss som har et arbeid å utføre, om trofasthet og glede. ***Vi ber deg…***

At de syke og eldre i vår menighet blir styrket og trøstet av troen på Jesus Kristus.***Vi ber deg…***

For alle våre avdøde, at de vil få hvile i Gud og skue hans åsyn i evighet. ***Vi ber deg…***

Barmhjertige Gud, himmelske Far, du som lot din Sønn lære håndverk hos Josef, gi på hans forbønn gode arbeidsforhold. Ved Kristus, vår Herre. Amen.